Echetz tiqʼol vet eluʼl Jesuuse taʼn Pilaato,
tul ibʼekʼ vet Pilaato itzʼuʼmal Jesuus.
Yaʼne ibʼit vet inqʼa sol val u kokos uvaʼ chʼiʼxunyichxhtuʼ,
eche koroona tetz mam iqʼesal.
Tul taqʼaq vet jaʼ tiviʼ Jesuus.
Tul toksaaq vet val u oksaʼm tiʼ Jesuus uvaʼ kaqko ikaʼyeʼ tetz mam iqʼesal tiʼ imaxubʼel Jesuus.
Tul ech nikich motx tal te Jesuus s-eche:
—¡Saqivaq!
¡Okoq aqʼij,
axh u mam iqʼesal inqʼa tij imam Israeel!
—chichichaqe.
Tul poqox Jesuus s-qʼabʼ taʼn.
Yaʼne eluʼl Pilaato inpaqte xoʼl inqʼa xaol,
inqʼa tij imam Israeel.
Tul ech tal Pilaato te inqʼa iqʼesal tij imam Israeel s-eche:
—¡Abʼitaq!
Toq viqʼo eluʼl naq u vinaq sevatz.
Tul laʼ bʼen sete uvaʼ yeʼl invaʼq ipaʼv naq nik itxhej sinvatz uvaʼ laʼ tel qukʼaxbʼisa naq s-tiʼ,
—xeʼt Pilaato.
Yaʼne el vet ul Jesuus.
Tul atich vet jaʼ u kokos chʼiʼx tiviʼ Jesuus.
Atz atichat vet ok u oksaʼm uvaʼ kaqkoich ikaʼyeʼ tiʼ Jesuus.
Yaʼne ech tal Pilaato s-eche:
—Saqivaq naq u vinaq tza,
—xeʼt Pilaato.
Ilixetz vet Jesuus taʼn inqʼa iqʼesal oksan yol vatz Tiuxh,
atz taʼn inqʼa pol,
tul motx sichʼini.
Tul echaq motx tal s-eche:
—¡Jaʼoq Jesuus vatz kurus!
¡Jaʼoq Jesuus vatz kurus!
—chichichaq isichʼineʼ.
Yaʼne ech tal Pilaato s-eche:
—Ape.
Iqʼovaq naq,
tul bʼenoq etaqʼ jaʼ naq vatz kurus.
Pet aloq yeʼl invaʼq ipaʼv naq nik itxhej sinvatz,
—xeʼt Pilaato.
Tul ech tal inqʼa iqʼesal tuqʼeʼybʼal inqʼa tij imam Israeel s-eche:
—At vaʼl u qubʼekʼbʼal tzʼibʼamal ka.
Tul aʼ nik tal u qubʼekʼbʼal uvaʼ laʼ kameʼl naq,
tan tiʼ uvaʼ nik tal tibʼ naq sikʼaol quBʼaal Tiuxh,
—xeʼtaqe.
Tabʼietz vet Pilaato u yol uvaʼe,
tul aʼl tel ixoʼv Pilaato.
Tul bʼen vet ok Pilaato tu tatibʼal tetz nimla iqʼesal.
Tul tiqʼo ok Pilaato Jesuus s-tiʼ.
Tul ech tal Pilaato te Jesuus s-eche:
—¿Poro taletzxh tzajnaʼql axh?
—xeʼt Pilaato.
Tul yeʼl Jesuus tzaqʼbʼi.
Yaʼne ech tal Pilaato te Jesuus s-eche:
—¿Kam s-tiʼil yeʼ nik atzaqʼbʼe in?
¿Maqetz yeʼ ootzaqle uvaʼ at t-inqʼabʼ oq laʼ jaʼ axh vatz kurus,
atz atat t-inqʼabʼ oq laʼ intxhaqpu el axh?
—xeʼt Pilaato.
Tul ech tal Jesuus s-eche:
—Il axh at aviqleʼm qʼaoq s-viibʼa,
pet tiʼ kuxhte uvaʼ,
aʼ u quBʼaal Tiuxh qat aqʼon vaviqleʼm.
Pet palnaʼq vipaʼv naq u qʼesal oksan yol vatz Tiuxh uvaʼ qat oksan in taqʼabʼ viʼ vapaʼv,
—xeʼt Jesuus.
Taʼnetz kuxh tabʼi vet Pilaato viyol Jesuus,
tul aʼl ibʼant vet Pilaato yaʼl tiʼ itxhokox txumbʼal tiʼ itxhaqpeʼl Jesuus.
Poro aalxh nikich motx isichʼin inqʼa iqʼesal tuqʼeʼybʼal inqʼa tij imam Israeel.
Tul echaq nikich motx tal s-eche:
—Oqetz toq atxhaqpu el naq u vinaq uvaʼe,
tul axhetzebʼ palsan iyol Seesar.
Tan naqe uvaʼe nik tal tibʼ s-mam iqʼesal,
tul naqetz vete nik eesan iqʼij Seesar tuchʼ viyoloneʼ,
—chichichaqe.
Tabʼietz vet Pilaato u yol uvaʼe,
tul tiqʼo vet eluʼl Pilaato Jesuus inpaqte.
Tul kʼuqeʼv vet Pilaato tu tabʼibʼal uvaʼ nik taqʼvat kuʼ yol tinuqul,
u tabʼibʼal Pilaato uvaʼ bʼitich sivaniche.
Tul Gaavataich ibʼij u atibʼal tu yolbʼal arameeo,
viyolbʼal inqʼa tij imam Israeel.
Aʼxhetz itxhaqʼaan qʼij,
uvaʼ ech qalich vet inima inqʼa tij imam Israeel u nimla qʼij Ipal Aanxel,
tul ech tal Pilaato te inqʼa iqʼesal tijaq imam Israeel s-eche:
—¡Il naq,
u mam eqʼesal,
ila!
—xeʼt Pilaato.
Tul aalxh isichʼin inqʼa iqʼesal inqʼa tij imam Israeel.
Tul ech motx tal s-eche:
—¡Paloq el naq!
¡Paloq el naq!
¡Aqʼ jaʼ naq vatz kurus!
—chichichaqe.
Tul ech tal Pilaato s-eche:
—¿Toqetz kol vaqʼ jaʼ naq,
u mam eqʼesal,
vatz kurus nik etaleʼ?
—xeʼt Pilaato.
Tul ech tal inqʼa iqʼesal oksan yol vatz Tiuxh s-eche:
—Yeʼl invaʼtoʼq mam quqʼesal ati.
Pet taʼnxh Seesar,
—xeʼtaqe.
Echetz toksat vet Pilaato Jesuuse tiqʼabʼ inqʼa sol,
atz tiqʼabʼ inqʼa tij imam Israeel tiʼ taqʼax jaʼ Jesuus vatz kurus.
Tul iqʼol vet Jesuus taʼn inqʼa sol.